b'\n_START_ARTICLE_\nSamostan Zograf\n_START_SECTION_\nZgodovina\n_START_PARAGRAPH_\nNajstarej\xc5\xa1i pisni dokaz  za obstoj samostana je iz leta 980. V srednjem veku so ga velikodu\xc5\xa1no podpirali bolgarski vladarji, med njimi Ivan Asen II. in Ivan Aleksander, ker je bila Bolgarska pravoslavna cerkev ponosna, da ima svoj samostan na Atosu. Zografu  so  zemlji\xc5\xa1\xc4\x8da podarili tudi prvi bizantinski donator cesar Leon VI. Modri (886\xe2\x80\x93912)in srbski vladarji._NEWLINE_Samostan Zograf so so leta 1275 izropali in po\xc5\xbegali kri\xc5\xbearji na ukaz bizantinskega cesarja Mihaela VIII. Paleologa (1259-1282) in ubili 26 menihov in laikov. Med njimi je bil tudi iguman (opat) Toma\xc5\xbe. Vzrok za napad je bilo nasprotovanje ato\xc5\xa1kih menihov sklepom Drugega lyonskega koncila, na katerem so posku\xc5\xa1ali zdru\xc5\xbeiti katoli\xc5\xa1ko in pravoslavno Cerkev. Cesar je iz politi\xc4\x8dnih razlogov sklepe podprl. Kri\xc5\xbearji so najprej obesili izvoljenega predsednika Gore Atos (protosa) in ubili veliko menihov v samostanih Vatoped, Iviron in drugih in nato napadli Zograf. Na njihovo mu\xc4\x8deni\xc5\xa1tvo se v vseh Vzhodnih pravoslavnih cerkvah vsako leto spomnijo 10. oktobra (po gregorijanskem  koledarju 23. oktobra)._NEWLINE_Najemniki iz Katalonske velike dru\xc5\xbebe so leta 1307 in 1308 na Sveti gori izropali ve\xc4\x8d samostanov in terorizirali menihe. Od 300 samostanov na Atosu na za\xc4\x8detku 14. stoletja jih je na koncu stoletja ostalo samo \xc5\xa1e 35. Samostan Zograf se je s pomo\xc4\x8djo daril in podpore bizantinskih cesarjev Paleologov in knezov Donavskih kne\xc5\xbeevin hitro opomogel. Zgradbe so se v poznem 13. stoletju obnovile s finan\xc4\x8dno pomo\xc4\x8djo Andronika II. Paleologa (1282\xe2\x80\x931328). Razen tega je samostan dobil ve\xc4\x8d metohij (posesti) v Romuniji, Bolgariji, Rusiji in sedanji Tur\xc4\x8diji. Zdaj pa poseduje samo tiste v Gr\xc4\x8diji. _NEWLINE_Samostan je sedanji zunanji videz dobil v 16. stoletju, zgradbe pa so iz sredine 18. stoletja. Ju\xc5\xbeno krilo je bilo zgrajeno leta 1750, vzhodno leta 1758, majhna cerkev leta 1764 in velika cerkev leta 1801. Severno in zahodno krilo sta iz druge polovice 19. stoletja. Velike gradnje so se kon\xc4\x8dale leta 1896 s postavitvijo zvonika cerkve svetega Cirila in Metoda. _NEWLINE_Med \xc5\xa1tevilnimi relikvijami in svetimi predmeti v samostanski zakladnici je svetovno znana ikona Marije Bo\xc5\xbeje matere, ki se praznuje 10. oktobra. Ker je na Atosu v rabi tradicionalni julijanski koledar, je praznovanje po gregorijanskem koledarju 23. oktobra. V samostanu je zdaj (2019)  petnajst  menihov.\n_START_SECTION_\nKnji\xc5\xbenica\n_START_PARAGRAPH_\nKnji\xc5\xbenica samostana Zograf ima velik pomen predvsem za bolgarsko kulturo, ker hrani  srednjeve\xc5\xa1ke rokopise, kot je kopija pasijona svetega Nauma Ohridskega iz 14. stoletja, pasijon svete Petke iz 14. stoletja, izvirni osnutek Slovanobolgarske zgodovine (Istorija Slavjanobolgarskaja) Paizija Ato\xc5\xa1kega in Zgodovino Zografa. V knji\xc5\xbenici je 388 rokopisov v stari cerkveni slovan\xc5\xa1\xc4\x8dini in 126 v gr\xc5\xa1\xc4\x8dini in pribli\xc5\xbeno 10.000 tiskanih knjig. Med rokopisi so odkrili dve srednjeve\xc5\xa1ki bolgarski kraljevi listini \xe2\x80\x93 Zografsko in Rilsko listino.\n_START_SECTION_\nPo\xc4\x8dastitve\n_START_PARAGRAPH_\nPo samostanu Zograf se imenuje Zograf Peak  na Livingstonovem otoku v Ju\xc5\xbenih Shetlandskih otokih na Antarktiki._NEWLINE_Samostan in njegov pe\xc4\x8dat sta upodobljena na prednji strani bolgarskega kovanca za dva leva, izdana leta 1999 in 2005._NEWLINE_21. marca 2011 je Bolgarska narodna banka izdala spominski srebrnik z nominalno vrednostjo 10 levov, na katerem je upodobljen Zografski samostan.'